97/251/EY: Komission päätös, tehty 14 päivänä huhtikuuta 1997, tietyn tyyppisten Japanista peräisin olevien elektronisten mikropiirien, niin sanottujen EPROMien (erasable programmable read only memories), tuontia koskevan polkumyynnin vastaisen menettelyn päättämisestä ja kyseiseen tuontiin sovellettavien polkumyynnin vastaisten toimenpiteiden kumoamisesta



Virallinen lehti nro L 099 , 16/04/1997 s. 0016 - 0020



KOMISSION PÄÄTÖS, tehty 14 päivänä huhtikuuta 1997, tietyn tyyppisten Japanista peräisin olevien elektronisten mikropiirien, niin sanottujen EPROMien (erasable programmable read only memories), tuontia koskevan polkumyynnin vastaisen menettelyn päättämisestä ja kyseiseen tuontiin sovellettavien polkumyynnin vastaisten toimenpiteiden kumoamisesta (97/251/EY) EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon polkumyynnillä muista kuin Euroopan yhteisön jäsenvaltioista tapahtuvalta tuonnilta suojautumisesta 22 päivänä joulukuuta 1995 annetun neuvoston asetuksen (EY) N:o 384/96 (1) ja erityisesti sen 9 artiklan, 11 artiklan 3 ja 7 kohdan sekä 23 artiklan, kuultuaan edellä mainitun asetuksen mukaisesti neuvoa-antavaa komiteaa, sekä katsoo, että: A. MENETTELY (1) Komissio hyväksyi maaliskuussa 1991 ja lokakuussa 1993 sitoumukset kahdeksalta Japanista peräisin olevien EPROMien viejältä (2). Lopullinen polkumyyntitulli otettiin käyttöön neuvoston asetuksella (ETY) N:o 577/91 (3). (2) Kesäkuussa 1995 komissio päätti suspendoida kyseiseen tuontiin sovellettavat polkumyynnin vastaiset toimenpiteet yhdeksän kuukauden ajaksi (4). Päätöksen perusteena olivat EPROMien voimakkaasta ja kasvavasta kysynnästä johtunut markkinaolosuhteiden muuttuminen, markkinahintojen vakiintuminen suhteellisen korkealle tasolle ja se tosiasia, että yhteisön tuotannonalalle ei enää aiheutunut vahinkoa. (3) Maaliskuussa 1996 suspensiota jatkettiin neuvoston asetuksella 12 kuukaudella 15 päivään huhtikuuta 1997 (5). Neuvosto vahvisti, että suspension jatkaminen oli perusteltua, koska markkinaolosuhteet olivat edelleen suotuisat ja todennäköisesti säilyisivät sellaisina, minkä vuoksi vahingon toistuminen suspension jatkamisen seurauksena oli epätodennäköistä. (4) Suspensiokauden aikana julkaistiin ilmoitus Japanista peräisin olevien EPROMien, jäljempänä myös `tarkasteltavana oleva tuote`, tuonnissa käyttöön otettujen polkumyynnin vastaisten toimenpiteiden lähestyvästä voimassaolon päättymisestä (6); komissio päätti lokakuussa 1995 aloittaa omasta aloitteestaan välivaiheen uudelleentarkastelun asetuksella (EY) N:o 384/96, jäljempänä `perusasetus`, korvatun neuvoston asetuksen (EY) N:o 3283/94 (7) 11 artiklan 3 kohdan mukaisesti. (5) Välivaiheen uudelleentarkastelun aloittamisen perusteet olivat seuraavat: - Euroopan unionin laajentuminen oli merkittävänä uutena tekijänä ilmeisesti johtanut yhteisön EPROM-markkinoiden huomattavaan kasvuun ja tuonut mukanaan useita tärkeitä uusia EPROMien käyttäjiä, - yhden tuotesegmentin tekniikan ja soveltamisalan ilmeisen merkittävä kehitys oikeutti uudelleentarkasteluun tuotemääritelmän selventämiseksi, - välivaiheen uudelleentarkastelua pidettiin aiheellisena sen selvittämiseksi, oliko toimenpiteiden voimassa pitäminen edelleen tarpeen. (6) Koska välivaiheen uudelleentarkastelua ei saatu päätettyä toimenpiteiden soveltamisjakson loppuun mennessä, tutkimus kattoi asetuksen (EY) N:o 384/96 11 artiklan 7 kohdan mukaisesti myös kyseisen asetuksen 11 artiklan 2 kohdan mukaiseen toimenpiteiden päättymistä koskevaan uudelleentarkasteluun liittyvät olosuhteet. (7) Komissio ilmoitti tutkimuksen aloittamisesta virallisesti niille yhteisön tuottajille, tuojille ja japanilaisille tuottajille, joita asian tiedettiin koskevan, sekä Japanin edustajille ja antoi asianomaisille osapuolille tilaisuuden esittää kantansa kirjallisesti ja pyytää saada tulla kuulluiksi. Komissio etsi ja tarkisti kaikki tutkimuksensa kannalta tarpeellisena pitämänsä tiedot ja teki tätä tehtävää suorittaessaan tarkastuskäynnin SGS-Thomson Microelectronics Srl:n toimitiloihin (valituksen tehnyt yhteisön tuotannonala, katso johdanto-osan 15 kappale). (8) Seuraavat yritykset veivät tarkasteltavana olevaa tuotetta Euroopan yhteisöön tutkimusajanjakson aikana ja toimivat komission kanssa yhteistyössä uudelleentarkasteluun liittyneessä tutkimuksessa: - Advanced Micro Devices Inc., - Fujitsu Limited, - Hitachi Ltd, - Intel, - Mitsubishi, - Oki Electric Co. Ltd, - Sanyo Electric Co. Ltd, - Sharp Corporation, - Texas Instruments, - Toshiba Corporation. National Semiconductor Corporation -niminen yritys, joka ei tutkimusajanjakson aikan vienyt yhteisöön Japanista peräisin olevia EPROMeita, mutta jonka aikomuksena oli viedä niitä tämän ajanjakson jälkeen ja joka ilmoitti haluavansa esittää sitoumuksen, toimii tutkimuksessa yhteistyössä ja vastasi komission kyselylomakkeeseen. (9) Seuraavat riippumattomat tuojat, jotka ovat tarkasteltavana olevan tuotteen loppukäyttäjiä, toimivat tutkimuksessa yhteistyössä komission kanssa: - Telefonaktiebolaget LM Ericsson, - Nokia Corporation. (10) Tutkimuksessa sovellettu tutkimusajanjakso oli 1 päivän heinäkuuta 1994 ja 30 päivän kesäkuuta 1995 välinen aika. Vahingon määrittämisen kannalta merkittävien tekijöiden suuntauksia koskeva tarkastelu perustui 1 päivän tammikuuta 1990 ja tutkimusajanjakson lopun välisenä ajanjaksona kerättyihin tietoihin. (11) Tutkimus on kestänyt tavanomaista pitempään vahinkoon ja sen toistumisen todennäköisyyteen liittyvien näkökohtien monimutkaisuuden vuoksi, mikä puolestaan johtui pääosin tarkasteltavana olevan tuotteen lajien runsaudesta ja erilaisuudesta. B. TARKASTELTAVANA OLEVA TUOTE JA SAMANKALTAINEN TUOTE (12) Tarkasteltavana olevan tuotteen muodostavat pyyhittävät ohjelmoitavat lukumuistit EPROMit (erasable programmable read only memories) joko käsiteltyinä piilevyinä tai puolijohdesiruina sekä muut EPROM-teknologiaa käyttävät tuotemuunnokset kaikkina tiheyksinä (mukaan lukien tulevat tiheydet), riippumatta hakunopeudesta, kokoonpanosta, kehyksestä tai kotelosta. Tutkimus kattoi myös Flash EPROMit, jos ne perustuivat EPROMien kaltaiseen teknologiaan eli tyypillisesti (mutta ei yksinomaan) transistorisoluteknologiaan, jos niitä käytettiin EPROMeita muistuttavissa sovelluksissa ja/tai jos ne olivat pelkästään lohkoina tai sektoreina pyyhittäviä, mikä erottaa Flash EPROMit muista EPROMeista, jotka ovat tavuittain pyyhittäviä. (13) Kyseinen tuote luokiteltiin seuraaviin CN-koodeihin: - 8542 11 33, 8542 11 34, 8542 11 35 tai 8542 11 36 valmiiden ultraviolettivalolla pyyhittävien EPROMien osalta, - ex 8542 11 38 valmiiden Flash EPROMien osalta, - ex 8542 11 76 kertaohjelmoitavien lukumuistien (OTP) osalta, - ex 8542 11 01 kaikentyyppisten EPROMien piilevyjen osalta, ja - ex 8542 11 05 kaikentyyppisten EPROMien sirujen osalta. (14) Japanissa tuotettujen, siellä myytyjen ja yhteisöön vietyjen EPROMien ja yhteisön tuotannonalan tuottamien ja yhteisön markkinoilla myymien EPROMien todettiin olevan samanlaisia fyysisiltä ominaisuuksiltaan ja käyttötarkoituksiltaan. Niitä pidetään tästä syystä neuvoston asetuksen (EY) N:o 384/96 1 artiklan 4 kohdassa tarkoitettuna samankaltaisena tuotteena. C. YHTEISÖN TUOTANNONALAN MÄÄRITELMÄ (15) Yhteisön tuotannonalan muodostaa SGS-Thomson Microelectronics Srl, jäljempänä `SGS-Thomson`, joka on European Electronic Component Manufacturers Association -järjestön (EECA) jäsen. EECA toimi alkuperäisen tutkimuksen yhteydessä valituksen tekijänä. SGS-Thomson on yhteisön ainoa EPROMien tuottaja. Se vastasi komission kyselylomakkeeseen asetetussa määräajassa ja toimi yhteistyössä tutkimuksen aikana. (16) Koska SGS-Thomson on yhteisön ainoa EPROMien tuottaja, se muodostaa yhteisön koko tuotannon. Asetuksen (EY) N:o 384/96 4 artiklan 1 kohdassa asetetut edellytykset ovat siten täyttyneet. D. VAHINKO Yhteisön tuotannonalan tilanne (17) Myynnin arvo Yhteisön tuotannonalan myynnin arvo kasvoi vuoden 1990 ja tutkimusajanjakson välillä yli 160 prosenttia. (18) Yhteisön tuotannonalan markkinaosuus Tutkimus on osoittanut, että tarkasteltavana olevan tuotteen kokonaiskulutus yhteisössä lisääntyi vuoden 1990 ja tutkimusajanjakson välillä 104 prosenttia ja että yhteisön tuotannonalan osuus kyseisistä markkinoista kasvoi samana ajanjaksona 142 prosenttia. (19) Tuotantokapasiteetti ja sen käyttö Tuotantokapasiteetti enemmän kuin kolminkertaistui vuoden 1990 ja tutkimusajanjakson välillä. Kapasiteetin käyttöaste pysyi jatkuvasti enimmäistasolla. (20) Varastot Varastojen arvo pieneni vuoden 1990 ja tutkimusajanjakson välillä noin 18 prosentilla. (21) Työllisyys Yhteisön tuotannonalan työllisyystilanne parani vuoden 1990 ja tutkimusajanjakson välillä 43 prosentilla. (22) Investoinnit Investointien määrä lisääntyi vuoden 1990 ja tutkimusajanjakson välillä 155 prosentilla. (23) Kannattavuus Yhteisön tuotannonalan vuosina 1990-1992 kärsimät tappiot vaihtuivat merkittäviksi voitoiksi vuosina 1993 ja 1994 sekä tutkimusajanjaksona. Kannattavuudessa saavutettiin vuosina 1993 ja 1994 sekä tutkimusajanjaksona tyydyttävä taso. (24) Vahinkoa koskeva päätelmä Edellä selostettujen vahinkoa kuvaavien tekijöiden perusteella katsotaan, että yhteisön tuotannonala ei kärsinyt vahinkoa tutkimusajanjakson aikana, koska se hyödynsi täysimääräisesti tuotantokapasiteettinsa, sen myynnin arvo oli tuotantokapasiteettiin suhteutettuna enimmäistasoa, varastot pidettiin vähimmäistasolla, työllisyys oli parantunut merkittävästi ja kannattavuus oli hyvä. E. VAHINGON TOISTUMISEN TODENNÄKÖISYYS Vahingon toistumistodennäköisyyteen liittyvät tekijät (25) EPROM-markkinoiden ominaispiirteet Nopeasti kasvavat EPROM-markkinat ovat olleet samalla myös epävakaat, kuten alkuperäisessä tutkimuksessa todettiin. Tämä epävakaus ei kuitenkaan ole ollut yhtä korostunutta kuin muiden integroitujen piirien kuten DRAMien tapauksessa, koska EPROMien käyttö on jakautunut tasaisemmin eri sovellusten ja käyttäjäteollisuuden alojen kesken. (26) Kysynnän suuntaukset Markkinoiden kysyntä kasvoi koko ajan merkittävästi vuoden 1990 ja tutkimusajanjakson välillä. Tutkimuksen aikana saatujen tietojen perusteella voidaan päätellä, että kasvu jatkuu merkittävänä myös tutkimusajanjakson jälkeen. Nämä päätelmät vahvistetaan erään markkinatutkijan laatimassa ennusteessa, jossa ennakoidaan markkinoiden kulutuksen lisääntyvän vuosina 1995-1999 lähes 90 prosentilla. Muiden tutkimuslaitosten laatimat markkinaennusteet ovat vielä tätäkin optimistisempia. (27) Tarjonnan suuntaukset Tutkimuksessa todettiin, että EPROMien valmistajat eri puolilla maailmaa olivat erityisesti vuonna 1995 alkaneet lisätä Flash EPROMien tuotantokapasiteettiaan niiden kysynnässä tapahtuneen suuren kasvun vuoksi. Myös tämän jälkeen on ilmoitettu uusista tuotannon laajentamista koskevista investointipäätöksistä. Yleisesti saatavissa olevat tiedot osoittavat, että noin 40 prosenttia tästä uudesta kapasiteetista on perustettu tai perustetaan Japaniin. Nämä uudet tuotantomahdollisuudet lisäävät merkittävästi Flash EPROMien kokonaistuotantokapasiteettia maailmassa vuosina 1995-1999. Merkittävistä tuotantokapasiteetin lisäyksistä varsinaisten EPROMien osalta ei sen sijaan ole ilmoitettu. (28) Vahingon toistumistodennäköisyyteen liittyvät tekijät Tutkimuksesta kävi ilmi, että yhteisön EPROM-markkinat olivat tutkimusajanjakson lopussa edelleen vakaat, alitarjonta jatkui ja hinnat olivat edelleen korkeat. Käytettävissä olevat tiedot eivät viitanneet siihen, että markkinatilanne olisi muuttumassa, mikä olisi voinut johtaa yhteisön tuotannonalalle aiheutuneen vahingon toistumiseen. Kun vahingon toistumistodennäköisyyttä arvioitiin lähinnä japanilaisten tuottajien määräajoin antamien sitoumuksia koskevien kertomusten kustannus- ja myyntitietojen perusteella, voitiin lisäksi todeta, että yhteisön EPROM-markkinat olivat edelleen vakaat vuoden 1996 puolivälissä eli vuosi uudellentarkastelussa käytetyn tutkimusajanjakson jälkeen. Vaikka käyttöön otettu lisäkapasiteetti olikin parantanut tarjontaa markkinoilla erityisesti Flash EPROMien osalta, ei kuitenkaan voitu perustellusti osoittaa, että tämä tuotantokapasiteetin lisäys ja erityisesti japanilaisten valmistajien laajentunut kapasiteetti johtaisi lähitulevaisuudessa ylitarjontaan yhteisön markkinoilla ja tämän myötä yhteisön tuotannonalan kärsimän vahingon toistumiseen. Markkinatutkimuslaitoksilta saadut tiedot vahvistivat nämä päätelmät oikeiksi. (29) Vahingon toistumistodennäköisyyttä koskevat päätelmät Edellä esitetyn perusteella katsotaan, että vahingon toistuminen polkumyynnin vastaisten toimenpiteiden päättymisen seurauksena on epätodennäköistä ja että kyseisiä toimenpiteitä ei tästä syystä enää tarvita. F. POLKUMYYNTI / POLKUMYYNNIN TOISTUMISEN TODENNÄKÖISYYS (30) Vahingon osalta tehtyjen päätelmien perusteella katsottiin, että polkumyyntiä ei ollut syytä tutkia tarkemmin. Mahdollisesti määritettävissä oleva polkumyynti ei olisi aiheuttanut vahinkoa, eikä sillä tästä syystä ole tutkimuksen kannalta merkitystä. Sama koskee polkumyynnin toistumisen todennäköisyyden määrittämistä. G. YHTEISÖN TUOTANNONALAN KOMISSION PÄÄTELMIEN JOHDOSTA ESITTÄMÄT HUOMAUTUKSET (31) Edellä selostetuista päätelmistä ja huomioista ilmoitettiin yhteisön tuotannonalalle. (32) Yhteisön tuotannonala väitti esittämissään huomautuksissa, että komissio ei ollut ottanut huomioon sitä kehitystä, joka EPROM-markkinoilla ja erityisesti Flash EPROMien markkinasegmentissä oli ollut havaittavissa lokakuusta 1996 alkaen ja joka osoitti, että näiden tuotetyyppien myyntihinnat olivat tasaisessa laskussa. Lisäksi yritys viittasi markkinatutkijoiden lisääntyneen tuotantokapasiteetin ja tulevien merkittävien laajennushankkeiden perusteella laatimaan, lokakuussa 1996 julkaistuun ennusteeseen siitä, että Flash EPROMeista olisi tarkemmin määrittelemättömänä ajankohtana tulevaisuudessa ylitarjontaa ja että odotettavissa olisi samanlainen hintojen romahdus kuin DRAMien tapauksessa. (33) Vaikka edellä esitettyjen tietojen perusteella näyttäisikin siltä, että tarkasteltavana olevan tuotteen yhden markkinasegmentin tilanne olisi heikkenemässä, kyseisten tietojen ei katsota antavan aihetta kumota sitä myönteistä kehityssuuntaa, jonka olemassaolo vahvistettiin tutkimusajanjakson päätelmien perusteella. Yhteisön tuotannonalan mainitsemat tiedot lokakuun 1996 jälkeisestä hintakehityksestä eivät perustellusti osoita, että seurauksena on polkumyynnin ja vahingon toistuminen. (34) Komissio katsoo tästä syystä, että johdanto-osan 23 ja 28 kappaleessa esitetyt huomiot tutkimusajanjaksona aiheutuneesta vahingosta ja vahingon toistumistodennäköisyydestä ovat edelleen päteviä. H. PÄÄTELMÄT (35) Edellä esitetyn perusteella katsotaan, että polkumyynnin vastainen menettely, joka koskee Japanista peräisin olevien EPROMien tuontia yhteisöön, olisi päätettävä ja että voimassa olevien polkumyynnin vastaisten toimenpiteiden olisi annettava raueta. (36) Komissio ilmoitti yhteisön tuotannonalaan kuulumattomille asianomaisille osapuolille aikomuksestaan päättää menettely ja antaa polkumyynnin vastaisten toimenpiteiden raueta. (37) Jäsenvaltioita kuultiin asiassa. Yksikään jäsenvaltio ei esittänyt vastalausetta komission valitseman menettelytavan suhteen. I. PÄÄTÖKSEN VOIMAANTULO (38) Komissio katsoo, että tämän päätöksen on tultava voimaan 16 päivänä huhtikuuta 1997, koska asianomaisen polkumyyntitullin suspensio päättyy kyseisenä päivänä, ON PÄÄTTÄNYT SEURAAVAA: 1 artikla Päätetään polkumyynnin vastainen menettely niiden Japanista peräisin olevien EPROMien osalta, jotka kuuluvat CN-koodeihin - 8542 11 33, 8542 11 34, 8542 11 35 tai 8542 11 36 valmiiden ultraviolettivalolla pyyhittävien EPROMien osalta, - ex 8542 11 38 valmiiden Flash EPROMien osalta, - ex 8542 11 76 kertaohjelmoitavien lukumuistien (OTP) osalta, - ex 8542 11 01 kaikentyyppisten EPROMien piilevyjen osalta, ja - ex 8542 11 05 kaikentyyppisten EPROMien sirujen osalta, ja annetaan asetuksella (ETY) N:o 577/91 käyttöön otettujen polkumyynnin vastaisten toimenpiteiden tämän seurauksena raueta. 2 artikla Tämä päätös tulee voimaan 16 päivänä huhtikuuta 1997. Tehty Brysselissä 14 päivänä huhtikuuta 1997. Komission puolesta Leon BRITTAN Varapuheenjohtaja (1) EYVL N:o L 56, 6.3.1996, s. 1 (2) EYVL N:o L 65, 12.3.1991, s. 42, ja EYVL N:o L 262, 21.10.1993, s. 64 (3) EYVL N:o L 65, 12.3.1991, s. 1 (4) EYVL N:o L 165, 15.7.1995, s. 26 (5) Neuvoston asetus (EY) N:o 664/96, (EYVL N:o L 92, 13.4.1996, s. 1) (6) EYVL N:o C 239, 14.9.1995, s. 3 (7) EYVL N:o L 349, 31.12.1994, s. 1